section_heading: Kako je nastao Ask.fm
paragraph_text: Ask.fm je internetska društvena mreža koja ima 134 milijuna registriranih korisnika. Pokrenuli su ju 16. lipnja 2010. dvojica braće, Rusi Ilya i Mark Terebin, sinovi imućnog vojnog časnika bivše Crvene armije. Obojica su diplomirali na Ekonomskom fakultetu u Rigi, glavnom gradu Latvije, gdje su i odrasli. Svoju karijeru počeli su u poslu s namještajem, no ubrzo su uvidjeli da internet predstavlja unosniji put za zaradu. Kao ideju iskoristili su američku mrežnu stranicu Formspring koja se temeljila na pitanjima i odgovorima. Ask.fm je pokrenut i brzo se širio tako da je na toj društvenoj mreži 2013. godine bilo već 80 milijuna korisnika koji su na dan objavljivali čak 30 milijuna pitanja i odgovora.